Ντένις Ρόμενταλ

Καριέρα

Ο Ντένις Ρόμενταλ ξεκίνησε από νωρίς την ποδοσφαιρική του καριέρα, κυρίως στις ακαδημίες της Lyngby BK. Το 1995 πραγματοποίησε το επίσημο ντεμπούτο του στην Α' Κατηγορία του Πρωταθλήματος Δανίας με τη φανέλα της Lyngby BK. Ο Ρόμενταλ παρέμεινε στην ομάδα μέχρι το 1997, πραγματοποιώντας συνολικά 26 συμμετοχές και πετυχαίνοντας και 4 γκολ.
Το 1997, ο Ρόμενταλ πήρε μεταγραφή στην PSV Eindhoven. Αφού πραγματοποίησε κάποιες εμφανίσεις με την Ολλανδική ομάδα, η διοίκησή της έκρινε σωστό να δοθεί ο 19χρονος τότε Ρόμενταλ κάπου δανεικός, προκειμένου να πάρει παιχνίδια στα πόδια του και να αποκτήσει εμπειρίες. Έτσι, δόθηκε για ένα χρόνο στην RKC Waalwijk, στην οποία πραγματοποίησε κατά διαστήματα εξαιρετικές εμφανίσεις (34 συμμετοχές και 5 γκολ) αναγκάζοντας την PSV Eindhoven να κρατήσει στο ρόστερ της τον ποδοσφαιριστή και να τον υπολογίζει για το βασικό της σχήμα. 
Στην PSV Eindhoven παρέμεινε μέχρι το 2004, πραγματοποιώντας συνολικά 180 εμφανίσεις σε Πρωτάθλημα Δανίας, Κύπελλο Δανίας, Τσαμπιονς Λίγκ και Κύπελλο Ουέφα, ενώ κατάφερε παράλληλα να πετύχει 32 γκολ και να μοιράσει 49 ασσίστ.
Το καλοκαίρι του 2004, η PSV Eindhoven δέχθηκε μια πολύ υψηλή πρόταση από την αγγλική Charlton Athletic (περί τα 3.500.000 ευρώ), την οποία και αποδέχθηκε, παρά το ενδιαφέρον που είχε δείξει για την απόκτησή του και η Τότεναμ. Έτσι, ο 26χρονος τότε Ρόμενταλ άφησε την Ολλανδία και ταξίδεψε στην Αγγλία. Οι πολύ καλές του εμφανίσεις στα γήπεδα της Αγγλίας προκάλεσαν το ενδιαφέρον ομάδων εντός και εκτός συνόρων με τις  Zenit St. Petersburg, Galatasaray και Getafe να αποτελούν τα μεγαλύτερα "ονόματα" εξ' αυτών.
Τελικά, το 2007 και μετά από 3 περίπου χρόνια στην Charlton Athletic, ο Ντένις Ρόμενταλ πουλήθηκε στον AFC Ajax Amsterdam έναντι του ποσού του ενός εκατομμυρίου ευρώ. Οι πολύ καλές του εμφανίσεις του έδωσαν τον τίτλο του "καλύτερου παίκτη της Δανίας" για το 2007. Συνολικά στον AFC Ajax Amsterdam παρέμεινε μέχρι το καλοκαίρι του 2010, με μοναδική εξαίρεση ένα εξάμηνο της περιόδου 2008 - 2009 όπου είχε δοθεί δανεικός στη NEC Nijmegen. Στον AFC Ajax Amsterdam πραγματοποίησε συνολικά 86 εμφανίσεις, πετυχαίνοντας 15 γκολ και μοιράζοντας και 16 ασσίστ.
Το καλοκαίρι του 2010 μεταπήδησε ως ελεύθερος στον Ολυμπιακό Πειραιώς, υπογράφοντας συμβόλαιο διετούς διαρκείας. Μάλιστα, κατάφερε να σκοράρει και στο ντεμπούτο του με την ερυθρόλευκη φανέλα, σε προκριματικό αγώνα που έδινε ο Ολυμπιακός για να προκριθεί στους ομίλους του Γιουρόπα Λιγκ, με αντίπαλο την Μακάμπι Τελ Αβίβ, ομάδα του Ισραήλ. Ωστόσο οι εμφανίσεις του στην υπόλοιπη διάρκεια της σεζόν δεν ευχαρίστησε τη διοίκηση του Ολυμπιακού, η οποία τον άφησε ελεύθερο το καλοκαίρι του 2011. 
Επόμενος σταθμός στην καριέρα του Ρόμενταλ μετά τον Ολυμπιακό, ήταν η δανέζικη Bröndby IF, στην οποία παραμένει μέχρι και σήμερα έχοντας πραγματοποιήσει μέχρι στιγμής 51 εμφανίσεις και έχοντας πετύχει 6 γκολ.

Διεθνείς συμμετοχές

Από πολύ νεαρή ηλικία ο Ντένις Ρόμενταλ αποτελούσε μέλος των εθνικών ομάδων της Δανίας όλων των κατηγοριών.
Με τις εθνικές ομάδες Κ19 και Κ21 της Δανίας, έχει πραγματοποιήσει συνολικά 19 εμφανίσεις, ενώ έχει πετύχει και 5 γκολ.
Από το 2000 αποτελεί στέλεχος της βασικής ενδεκάδας της Εθνικής Ομάδας της Δανίας έχοντας πραγματοποιήσει συνολικά 124 εμφανίσεις και έχοντας πετύχει 21 γκολ